SK Úradný vestník Európskej únie C 204/44

Oznámenie Komisie uverejnené podľa článku 27 ods. 4 nariadenia Rady (ES) č. 1/2003 vo veci COMP/39.654 – Reuters Instrument Codes (kódy RIC)

[oznámené pod číslom C(2012) 4873]

(Text s významom pre EHP)

2012/C 204/08

1. ÚVOD

1. Podľa článku 9 nariadenia Rady (ES) č. 1/2003 zo 16. decembra 2002 (1) v prípadoch, keď má Komisia v úmysle prijať rozhodnutie vyžadujúce ukončenie porušovania a príslušné strany sa zaviažu, že splnia požiadavky vyjadrené Komisiou v jej predbežnom posúdení, môže Komisia rozhodnúť, že takéto záväzky budú pre podniky záväzné. Takéto rozhodnutie je možné prijať na vymedzené obdobie a musí sa v ňom uvádzať, že dôvody na zásah Komisie už nepretrvávajú. Komisia uverejní podľa článku 27 ods. 4 toho istého nariadenia stručný popis veci a podstatný obsah záväzkov. Zainteresované strany môžu predložiť svoje pripomienky v rámci lehoty, ktorú stanoví Komisia.

2. ZHRNUTIE VECI

2. Komisia prijala 19. septembra 2011 predbežné posúdenie v zmysle článku 9 ods. 1 nariadenia (ES) č. 1/2003. Toto posúdenie sa týkalo poskytovania služieb v oblasti finančných informácií, konkrétnejšie trhu pre zasielanie konsolidovaných údajov v reálnom čase (2). Posúdenie bolo určené spoločnosti Thomson Reuters Corporation a spoločnostiam, ktoré sú pod jej priamou alebo nepriamou kontrolou, vrátane spoločnosti Reuters Limited (Thomson Reuters). Komisia má obavy, že niektoré z reštriktívnych postupov spoločnosti Thomson Reuters týkajúcich sa udeľovania licencií, pokiaľ ide o kódy finančných nástrojov Reuters (Reuters Instrument Codes – kódy RIC), môžu predstavovať porušenie článku 102 ZFEÚ. (3) Dňa 30. októbra 2009 sa začalo konanie proti spoločnosti Thomson Reuters.

3. Podľa predbežného posúdenia: a) Thomson Reuters má dominantné postavenie na svetovom trhu pre poskytovanie konsolidovaných údajov v reálnom čase (4). b) Thomson Reuters mohol svoje dominantné postavenie zneužívať ukladaním obmedzení na zákazníkov, pokiaľ ide o používanie kódov RIC. Thomson Reuters a) zakazuje svojim zákazníkom používať kódy RIC na získavanie konsolidovaných údajov v reálnom čase od iných poskytovateľov a b) zabraňuje tretím stranám vytvárať a spravovať porovnávacie tabuľky obsahujúce kódy RIC, ktoré by umožnili, aby systémy zákazníkov spoločnosti Thomson Reuters boli prepojiteľné s konsolidovanými údajmi v reálnom čase poskytovanými inými poskytovateľmi (5). c) Zdá sa, že uvedené obmedzenia vytvárajú zásadnú prekážku pre zmenu poskytovateľa. Zákazníci spoločnosti Thomson Reuters v širokom rozsahu využívajú kódy RIC vo svojich aplikáciách a pracovníci, ktorí spravujú tieto aplikácie, sú oboznámení so systémom znakov RIC. V prípadoch, keď sú kódy RIC zakomponované do aplikácií, je v dôsledku obmedzení stanovených spoločnosťou Thomson Reuters potrebné pri zmene poskytovateľa odstrániť kódy RIC a uvedené aplikácie prekódovať tak, aby sa kódy RIC nahradili iným systémom znakov. To je prácne a často príliš nákladné. Komisia zastáva predbežné stanovisko, že Thomson Reuters týmto v skutočnosti blokuje odberateľov svojich konsolidovaných údajov v reálnom čase, ktorí majú vo svojich aplikáciách zakomponované kódy RIC. V dôsledku toho iní poskytovatelia konsolidovaných údajov v reálnom čase nemôžu účinne konkurovať spoločnosti Thomson Reuters na trhu pre poskytovanie konsolidovaných údajov v reálnom čase.

4. Prvý prieskum trhu v súvislosti s pôvodným návrhom záväzkov, ktorý ponúkol Thomson Reuters, sa začal dňa 14. decembra 2011 (6). Účastníci trhu boli vyzvaní, aby pripomienky predložili do 25. januára 2012. Po získaní pripomienok k tomuto prvému prieskumu trhu Thomson Reuters zásadne zrevidoval svoj návrh záväzkov zameraných na riešenie nedostatkov, ktoré zistili účastníci trhu a ktoré sa týkali obáv Komisie ohľadne hospodárskej súťaže.

5. Prehodnotené záväzky sa od predchádzajúcich záväzkov líšia v niekoľkých ohľadoch. Ide o tieto hlavné zmeny: a) výška poplatku za rozšírenú licenciu na používanie systému znakov RIC (ďalej len „licencia ERL“) sa znížila; b) štruktúra poplatkov za licenciu ERL už nie je viazaná na žiadne existujúce zľavy na konsolidované údaje v reálnom čase poskytované spoločnosťou Thomson Reuters, je menej zložitá a transparentnejšia; c) licenciu ERL môžu používať v celosvetovom rozsahu zákazníci, ktorí skutočne podnikajú v EHP (7); d) licencia ERL sa uplatňuje na kódy RIC vzťahujúce sa na nástroje obchodované mimo burzy, pri ktorých sa údaje získavajú z jediného zdroja a ich poskytovanie je podmienené súhlasom príslušného poskytovateľa (s výnimkou prípadu, keď Thomson Reuters je v čase prechodu podniku k inému poskytovateľovi výlučným poskytovateľom údajov týkajúcich sa nástrojov obchodovaných mimo burzy); e) licencia ERL sa vzťahuje na užívateľské rozhrania serverových aplikácií (bez vzniku dodatočných nákladov); f) na dôvažok k pôvodnému 5-ročnému obdobiu, počas ktorého je možné predplatiť si licenciu ERL, sa za nominálny poplatok poskytuje zákazníkovi navyše rozšírená možnosť predplatiť si licenciu aj v období ďalších 2 rokov; a g) pre vývojových pracovníkov tretích strán bude dostupná osobitná licencia, ktorá im umožní vyvinúť a udržiavať nástroje určené na predaj zákazníkom, ktoré uľahčia prechod zákazníka k inému poskytovateľovi.

3. PODSTATNÝ OBSAH ZREVIDOVANÝCH ZÁVÄZKOV

6. Thomson Reuters s predbežným posúdením Komisie nesúhlasí. Napriek tomu však podľa článku 9 nariadenia (ES) č. 1/2003 ponúkol záväzky, ktorými reagoval na obavy Komisie v súvislosti s hospodárskou súťažou. Záväzky, ktoré Thomson Reuters ponúkol (ďalej len „záväzky“), sú v stručnosti zhrnuté v nasledujúcom texte. Znenie záväzkov, ktoré neobsahuje dôverné informácie, je v plnom rozsahu uverejnené v anglickom jazyku na webových stránkach Generálneho riaditeľstva Komisie pre hospodársku súťaž na adrese: http://ec.europa.eu/competition/index_en.html

7. Záväzky spočívajú v ponúknutí licencie terajším a budúcim užívateľom služby „RT Service“ (8) (licencie ERL), ktorú poskytuje spoločnosť Thomson Reuters a ktorá zákazníkom umožňuje získať oprávnenie na ďalšie práva na používanie systému znakov RIC na účel zmeny poskytovateľov konsolidovaných údajov v reálnom čase. Za mesačný licenčný poplatok táto licencia umožňuje používať kódy RIC na odoberanie konsolidovaných finančných údajov v reálnom čase pochádzajúcich od konkurentov spoločnosti Thomson Reuters na účel prechodu niektorej alebo všetkých ich serverových aplikácií k využívaniu služieb iných poskytovateľov konsolidovaných údajov v reálnom čase. Thomson Reuters by na dôvažok poskytoval držiteľom licencií ERL pravidelné a včasné aktualizácie príslušných kódov RIC, v prípade potreby aj vrátane potrebných informácií súvisiacich s kódmi RIC (napr. príslušné miesto obchodovania, zdroj, oficiálny kód, mena a/alebo opis). Licencia ERL nemá vplyv na užívateľské práva týkajúce sa kódov RIC, ktoré už zákazníci využívajú na základe terajšieho zmluvného vzťahu so spoločnosťou Thomson Reuters.

8. Záväzky sa týkajú i) zákazníkov, ktorí čiastočne a/alebo úplne prejdú od odoberania konsolidovaných údajov v reálnom čase od spoločnosti Thomson Reuters k odoberaniu konsolidovaných údajov v reálnom čase od iného poskytovateľa; a ii) zákazníkov, ktorí si popri odoberaní služby RT od spoločnosti Thomson Reuters predplatia konsolidované údaje v reálnom čase od tretej strany, pričom neprestanú odoberať služby od spoločnosti Thomson Reuters (napríklad ako záložné riešenie pre prípad mimoriadnych výpadkov alebo na umožnenie testovania funkcií a spoľahlivosti nových systémov poskytovania konsolidovaných údajov v reálnom čase).

9. Thomson Reuters sa zaväzuje, že v prípade čiastočného prechodu k inému poskytovateľovi nebude diskriminovať zákazníkov, ktorí prejdú k inému poskytovateľovi resp. k iným poskytovateľom konsolidovaných údajov v reálnom čase, pokiaľ ide o podmienky poskytovania služby RT Service zo strany spoločnosti Thomson Reuters. Od zákazníkov, ktorí využijú licenciu ERL na úplný prechod od spoločnosti Thomson Reuters k inému poskytovateľovi, sa nevyžaduje predplatenie žiadnej inej licencie ani služby ponúkanej spoločnosťou Thomson Reuters.

10. Licenciu ERL si zákazníci budú môcť predplatiť na obdobie 5 rokov. Navyše, zákazníci, ktorí si licenciu ERL počas tohto pôvodného 5-ročného obdobia nepredplatia, si môžu predplatiť licenciu ERL za mesačný administratívny poplatok vo výške 150 USD. Túto možnosť si treba uplatniť v období do 2 rokov od uplynutia pôvodného 5-ročného obdobia stanoveného na predplatenie (zákazníci tým získavajú možnosť predplatiť si licenciu ERL v rozpätí 7 rokov). Po predplatení sa rozšírená licencia poskytne zákazníkom na dobu neurčitú pod podmienkou zaplatenia príslušného poplatku.

11. Nápravné opatrenie by sa vzťahovalo na všetky znaky RIC, na ktoré sa priamo vzťahuje cena za jednotlivé finančné nástroje alebo hodnota indexu pri službe RT Service spoločnosti Thomson Reuters, čiže okrem iného i) na údaje z búrz a z multilaterálnych obchodných systémov (MTF); a ii) na nástroje obchodované mimo burzy, ktoré nie sú k dispozícii na burzách ani v MTF. Kódy RIC vzťahujúce sa na nástroje obchodované mimo burzy, pri ktorých získava Thomson Reuters údaje z jediného zdroja, ktorý je identifikovateľný prostredníctvom RIC („jednozdrojové kódy RIC“) sa na požiadanie zákazníkov zahrnú, je to však podmienené súhlasom príslušného poskytovateľa údajov. Kódy RIC, pri ktorých je obsah k dispozícii iba od spoločnosti Thomson Reuters, zahrnuté nie sú, ak poskytovateľ údajov nedodáva daný obsah aj konkurenčnému poskytovateľovi konsolidovaných údajov v reálnom čase, ku ktorému zákazník prechádza.

12. Spoločnosť Thomson Reuters bude okrem toho včas poskytovať informácie potrebné na uľahčenie toho, aby zákazníci mohli kombinovať kódy RIC so systémami znakov od iných poskytovateľov.

13. Ak zákazník skutočne podniká v EHP, navrhovanú licenciu možno použiť v serverových aplikáciách na celom svete.

14. Výška mesačných licenčných poplatkov za licenciu ERL, ktoré spoločnosť Thomson Reuters mieni účtovať, kolíše a závisí od počtu symbolov RIC, na ktoré chce zákazník získať licenciu na účel odoberania údajov od konkurenta. Pri prvých 50 000 kódoch RIC bude musieť zákazník mesačne platiť 0,01 USD za každý RIC. Poplatok za jeden symbol RIC sa bude potom znižovať úmerne tomu, čím viac kódov RIC si zákazník bude chcieť predplatiť (9). Rozpis poplatkov obsahuje aj minimálny mesačný poplatok vo výške 750 USD.

15. Tieto poplatky sa vzťahujú na dodatočné práva na použitie systému znakov RIC a na náklady na službu, ktorú má Thomson Reuters podľa záväzkov poskytovať svojim zákazníkom. Podľa spoločnosti Thomson Reuters sa výška poplatku rovná veľmi malej časti ceny, ktorú Thomson Reuters účtuje za rovnaký rozsah licencovaných kódov RIC a za ich používanie. Podrobnosti o rozpise poplatkov za rozšírenú licenciu ERL možno nájsť v nedôvernom znení záväzkov uverejnenom na webovej lokalite Generálneho riaditeľstva pre hospodársku súťaž (príloha III).

16. Záväzky navyše umožňujú vývojovým pracovníkom tretích strán v mene zákazníkov vyvinúť a udržiavať nástroje na umožnenie prechodu zákazníka k inému poskytovateľovi (t. j. porovnávacie tabuľky). Spôsobilí vývojoví pracovníci tretích strán (s výnimkou akýchkoľvek predajcov údajov o trhu) môžu za mesačný licenčný poplatok využívať a zachovávať kódy RIC v nástrojoch na umožnenie prechodu zákazníka k inému poskytovateľovi, ktoré vyvinú pre rôznych zákazníkov.

17. Práva vývojových pracovníkov tretích strán opísané vyššie sú uvedené v osobitnej licencii pre vývojových pracovníkov tretích strán, ktorá je pripojená k navrhovaným záväzkom ako príloha II. Vývojoví pracovníci tretích strán musia platiť rovnaké poplatky ako zákazníci, avšak výška ich mesačných poplatkov je obmedzená sumou 3 750 USD a predmetná licencia podlieha minimálnemu mesačnému poplatku vo výške iba 250 USD. Vývojoví pracovníci tretích strán môžu získať od alternatívnych predajcov konsolidovaných údajov v reálnom čase podporu pri vytváraní porovnávacích tabuliek so systémom znakov a môžu sa podieľať na spoločnej propagácii vo vzťahu k potenciálnym zákazníkom.

4. VÝZVA NA PREDLOŽENIE PRIPOMIENOK

18. S výhradou prieskumu trhu má Komisia v úmysle prijať rozhodnutie podľa článku 9 ods. 1 nariadenia (ES) č. 1/2003, ktorým vyššie uvedené revidované záväzky uverejnené v plnom znení aj na internete na webovej lokalite Generálneho riaditeľstva pre hospodársku súťaž vyhlási za záväzné. V prípade, že sa záväzky podstatne zmenia, vykoná sa nový prieskum trhu.

19. V súlade s článkom 27 ods. 4 nariadenia (ES) č. 1/2003 Komisia vyzýva zainteresované tretie strany, aby predložili svoje pripomienky k uvedeným záväzkom.

20. Privítali by sme, keby boli pripomienky odôvodnené, a mali by byť v nich uvedené relevantné fakty. Ak zistíte v problém v ktorejkoľvek časti navrhovaných záväzkov, navrhnite, prosím, jeho možné riešenie.

21. Lehota na predloženie pripomienok uplynie štyri týždne po dátume uverejnenia tohto oznámenia. Zainteresované strany sa takisto vyzývajú, aby predložili nedôvernú verziu svojich pripomienok, z ktorej vypustia obchodné tajomstvá a iné dôverné pasáže a nahradia ich zhrnutím, ktoré nie je dôverné, alebo slovami „obchodné tajomstvo“ alebo „dôverné“.

22. Pripomienky možno zasielať Komisii pod referenčným číslom „Case COMP/39.654 — RICs“, a to e-mailom (COMP-GREFFE-ANTITRUST@ec.europa.eu), faxom (+32 22950128) alebo poštou na túto adresu: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) Ú. v. ES L 1, 4.1.2003, s. 1. S účinnosťou od 1. decembra 2009 sa články 81 a 82 Zmluvy o ES stali článkami 101 a 102 ZFEÚ. Uvedené dva súbory ustanovení sú vo svojej podstate totožné. Na účely tohto rozhodnutia by sa odkazy na články 101 a 102 ZFEÚ mali v prípade potreby chápať ako odkazy na články 81 a 82 Zmluvy o ES.

(2) Tento prípad sa konkrétne týka zasielania konsolidovaných údajov v reálnom čase a netýka sa poskytovania údajov v reálnom čase prostredníctvom desktopových produktov ani prostredníctvom priameho poskytovania údajov zákazníkom burzami. Navyše, obavy týkajúce sa hospodárskej súťaže sa obmedzujú na údaje poskytované v reálnom čase o vývoji na finančných trhoch s výnimkou referenčných údajov a servisu o obchodovaní po skončení obchodovania ku koncu dňa deň (end-of-day data services).

(3) Podľa Thomson Reuters sú alfanumerické kódy RIC mechanizmom na vyhľadávanie údajov, ktorý Thomson Reuters vytvoril a poskytuje svojim zákazníkom ako integrálnu súčasť svojich služieb v oblasti finančných informácií určených na identifikáciu, prehľadávanie a sťahovanie štruktúrovaných súborov súvisiacich údajov zo siete spoločnosti Thomson Reuters pre zber a distribúciu údajov v reálnom čase (integrovaná sieť údajov IDN – IDN Integrated Data Network).

(4) Prieskum trhu ukázal, že priame poskytovanie údajov zákazníkom burzami alebo prostredníctvom multilaterálnych obchodných systémov (MTF) tvorí súčasť samostatného trhu s výrobkami.

(5) Thomson Reuters vyhlásil, že nezabraňuje svojim zákazníkom, ktorí odoberajú jeho konsolidované údaje v reálnom čase, kombinovať kódy RIC so systémami symbolov od iných poskytovateľov, ak nie je výsledná databáza alebo porovnávacia tabuľka použitá na získavanie údajov od iného poskytovateľa. Inými slovami povedané, Thomson Reuters nezakazuje vytvárať porovnávacie tabuľky ako také, ale je proti tomu, aby sa kódy RIC používali priamo alebo nepriamo na odoberanie údajov v reálnom čase od iných poskytovateľov.

(6) Ú. v. EÚ C 364, 14.12.2011, s. 21.

(7) Na účely týchto záväzkov je v EHP zahrnuté Švajčiarsko.

(8) Spoločnosť Thomson Reuters predáva svoje služby v oblasti poskytovania konsolidovaných údajov o trhoch v reálnom čase podnikom pod názvom Thomson Reuters Real-time Service (služba „RT Service“ bola pôvodne známa pod názvom Reuters Datascope Real-Time Service, t. j. RDRT) na využitie v serverových aplikáciách. Vzhľadom na rozsah pôsobnosti záväzkov sa vymedzenie pojmu služba „RT Service“ rozšírilo tak, aby sa vzťahovalo na všetky ostatné licencie spoločnosti Thomson Reuters na údaje v reálnom čase, ktoré poskytujú oprávnenie na využívanie týchto údajov v serverových aplikáciách v podnikoch. Fyzickí prevádzkovatelia budú takisto môcť naďalej používať kódy RIC v softvérových užívateľských rozhraniach prepojených so serverovými aplikáciami na prístup ku konsolidovaným údajom poskytovaným v reálnom čase inými dodávateľmi a na prehliadanie a potvrdenie platnosti týchto údajov v záujme uľahčenia prechodu k inému poskytovateľovi bez vzniku dodatočných nákladov. Na aplikácie, ktoré v súčasnosti využívajú údaje na základe desktopových licencií spoločnosti Thomson Reuters pre jednotlivých používateľov (a nie pre využitie v podnikoch), sa rozsah pôsobnosti navrhovaných záväzkov nevzťahuje.

(9) Pri počte od 50 001 do 500 000 kódov RIC bude poplatok za jeden kód RIC vo výške 0,005 USD; pri počte od 500 001 do 3 000 000 kódov RIC to bude 0,002 USD a nad 3 000 001 to bude 0,001 USD. Poplatky budú narastať v súlade so všeobecnou infláciou.